Mariss Jansons

Mariss Ivars Georgs Jansons (1943–2019) var en latvisk dirigentErling E. Guldbrandsen: Han var en større dirigent enn vi kanskje helt fikk med oss i Norge - Minneord i Aftenposten 3. desember 2019. Han var sjefdirigent for Oslo-Filharmonien 1979–2000, Symphonieorchester des Bayerischen Rundfunks fra 2003 og Koninklijk Concertgebouworkest 2004–2015.

Liv og virke
 Bakgrunn 
Jansons var sønn av dirigenten Arvid Jansons. Moren, Iraida, var en jødisk operasanger og lå i dekning på den tiden da Jansons ble født. Jansons' morfar og onkel ble drept under andre verdenskrig. I 1946 vant faren en nasjonal dirigentkonkurranse og ble ansatt av Jevgenij Mravinskij som hans assistent ved St. Petersburg filharmoniske orkester, som den gang het Leningrad-filharmonien. 

Da familien i 1956 flyttet etter, begynte Jansons etter hvert sine musikkstudier ved musikkonservatoriet i Leningrad. Her studerte han klaver og direksjon, etter opprinnelig ha fått fiolinundervisning av faren som barn. I 1969 vant han et studiestipend til Wien og ble Herbert von Karajans assistent tre år på rad ved Festspillene i Salzburg.

Dirigent
I 1971 ble Jansons ansatt som assisterende dirigent ved Leningrad-filharmonien (senere kalt St. Petersburg filharmoniske orkester). Da han overtok som sjefdirigent for
Oslo Filharmoniske Orkester i 1979, var betingelsen at han ikke kunne spille med sovjetiske avhoppere på podiet. Årene 1979-2000 med ham som dirigent regnes som Oslo-filharmonikernes gullalder,Maren Ørstavik: «Mener Filharmonien aldri tok noe oppgjør med egen krigshistorie», Aftenposten 27. september 2019  med stor suksess både i Oslo, på en rekke turneer og ved mange plateinnspillinger. I 1992 fikk Jansons også jobben som første gjestedirigent i London filharmoniske orkester. I mars 1997 ble han utnevnt til musikalsk leder i Pittsburgh Symphony Orchestra.

I 1996 var Jansons nær ved å dø på dirigentpodiet midt under en konsert i Oslo.Dagbladet, «HJERTET SVIKTET UNDER FORESTILLING» Han ble rammet av et hjerteinfarkt mens han dirigerte de siste sidene av Puccinis La Bohème. Jansons har senere gjennomgått operasjoner i Pittsburgh. Jansons' far Arvid Jansons døde på podiet under en konsert.Norman Lebrecht, Mariss jansons – high drama on the podium (2000)

Jansons trakk seg som kunstnerisk leder for Oslo-Filharmonien på grunn av orkestrets arbeidsvilkår og problemer med akustikken i Oslo konserthus.«Mariss Jansons forlater Oslo Filharmoniske Orkester», Ballade, 26. oktober 2000. Lest 3. januar 2016. Han holdt avskjedskonserter i Oslo i 2002, etterfulgt av utenlandsturné.«Mariss Jansons avskjedskonserter i Oslo» , Kulturspeilet, 24. mai 2002. Lest 3. januar 2016.

I september 2004 etterfulgte han Riccardo Chailly som sjefdirigent ved Koninklijk Concertgebouworkest i Amsterdam. Han ble også sjefdirigent for Symphonieorchester des Bayerischen Rundfunks i München. Han ble dermed musikalsk leder for to av Europas beste symfoniorkestre. Begge de to kontraktene løp i utgangspunktet til utgangen av 2015. Kontrakten med Symphonieorchester des Bayerischen Rundfunks ble senere forlenget til 2021.

Han mottok St. Hallvard-medaljen i 1986 og har mottatt Spellemannprisen fire ganger som dirigent.

Jansons var bosatt i St. Petersburg i Russland.

 Familie 
Jansons var gift to ganger: fra første ekteskap, som endte i skilsmisse, hadde han en datter, Ilona. Hans andre kone var Irina Outchitel.

 Priser og utmerkelser 
 Spellemannprisen 1981 som dirigent for Oslo Filharmoniske Orkester i klassen klassisk musikk/samtidsmusikk for 3 plater med musikk av Edvard Grieg
 St. Hallvardsmedaljen i 1986
 Spellemannprisen 1990 som dirigent for Oslo Filharmoniske Orkester i klassen klassisk musikk/samtidsmusikk for Gustav Mahlers symfoni nr. 2
 Anders Jahres kulturpris 1991
 Spellemannprisen 1993 som dirigent for Oslo Filharmoniske Orkester og med Truls Mørk som solist i klassen orkestermusikk for Dvořáks cello-konsert/Tsjaikovskijs Rokokko-variasjoner
 Spellemannprisen 1995 som dirigent for London Philharmonic Orchestra med Truls Mørk som solist i klassen orkestermusikk for Dmitrij Sjostakovitsj': Cellokonserter
 Kommandør av Den Kongelige Norske Fortjenstorden, 2000.Norges statskalender, 2008.
 2. klasse av den latviske Trestjerneordenen, 2006 
 Den bayerske fortjenstorden, 2007
 Det østerrikske ærestegn for vitenskap og kunst, 2009
 Den bayerske Maximiliansorden for vitenskap og kunst, 2010.Träger des Bayerischer Maximiliansordens 2010   , Bayerisches Landesportal.

 Film 
De tyske filmskaperne Eckart Querner og Sabine Scharnagl laget en dokumentarfilm om Jansons. Filmen ble lansert i 2013, da Jansons fylte 70 år. Filmen fikk tittelen Die Musik hat immer recht – der Dirigent Mariss Jansons.

 Referanser 

 Eksterne lenker 
 Mariss Jansons - Store norske leksikon




Kategori:Latviske dirigenter
Kategori:Den Kongelige Norske Fortjenstorden
Kategori:St. Hallvard-medaljen
Kategori:Den bayerske fortjenstorden
Kategori:Bayerischer Maximiliansorden für Wissenschaft und Kunst
Kategori:Vinnere av Spellemannprisen
Kategori:Anders Jahres Kulturpris